title: 2005/140/ES: Odločba Komisije z dne 30. marca 2004 o shemi pomoči za nekatera premogovniška podjetja v Avtonomni skupnosti Kastilija-Leon, ki jo je Španija odobrila za leti 2001 in 2002 (notificirana pod dokumentarno številko K(2004) 927) (Besedilo velja za EGP).

text:
               19.2.2005

               SL

               Uradni list Evropske unije

               L 48/30

      ODLOČBA KOMISIJE

   z dne 30. marca 2004
   o shemi pomoči za nekatera premogovniška podjetja v Avtonomni skupnosti Kastilija-Leon, ki jo je Španija odobrila za leti 2001 in 2002
   (notificirana pod dokumentarno številko K(2004) 927)
   (Besedilo v španskem jeziku je edino verodostojno)
   (Besedilo velja za EGP)
   (2005/140/ES)
   KOMISIJA EVROPSKIH SKUPNOSTI JE –
   ob upoštevanju Pogodbe o ustanovitvi Evropske skupnosti in zlasti prvega pododstavka člena 88(2) Pogodbe,
   potem ko je zainteresirane strani pozvala k predložitvi pripomb v skladu z omenjenimi členi (1) in ob upoštevanju teh pripomb,
   ob upoštevanju naslednjega:
   1.   Postopek

               (1)

               Španija je s pismom z dne 19. junija 2000, ki je pri Komisiji registriran pod št. N/776/2000, Komisiji posredovala osnutek spodbujevalnih ukrepov za rudnike Avtonomne skupnosti Kastilija-Leon. Osnutek ukrepov v korist rudarske industrije je zajemal nekatere sheme pomoči za premogovniško industrijo, kot to določa Odločba Komisije št. 3632/93/ESPJ z dne 28. decembra 1993 o vzpostavitvi pravil Skupnosti za državno pomoč za premogovništvo (2).

               (2)

               Španija je 19. junija 2000 Komisijo obvestila, da bo pomoč, ki jo je nameravala podeliti Avtonomna skupnost Kastilija-Leon, usklajena s pomočjo, ki jo je dodelila španska vlada.

               (3)

               Komisija v treh mesecih ni izrazila stališča o tem vprašanju, zato ji je Španija s pismom z dne 25. septembra 2000 sporočila svojo namero, da bodo pristojni organi uporabili te ukrepe, če v skladu z določbami člena 9(4) Odločbe št. 3632/93/ESPJ Komisija ne bo sprejela odločitve v roku petnajstih delovnih dni od datuma tega sporočila.

               (4)

               Komisija je s pismom z dne 17. julija 2002 od Španije zahtevala informacije o pomoči, ki jo je Svet Kastilije-Leona v letih 2000, 2001 in 2002 dodelil premogovniški industriji, in imena podjetij, ki so pomoč prejela, zneske pomoči in njihov namen ter njihovo razvrstitev v kategorije, določene z Odločbo št. 3632/93/ESPJ. Španija bi morala v svojih informacijah prav tako opredeliti odnos med to pomočjo, cilji in splošnimi merili, določenimi v členu 2, ter načrti, ki jih je Španija sporočila Komisiji v skladu s členom 8 Odločbe št. 3632/93/ESPJ.

               (5)

               Španija je s pismom z dne 5. septembra 2002 Komisijo obvestila o pomoči, dodeljeni premogovniškim podjetjem Avtonomne skupnosti Kastilija-Leon v letih 2000, 2001 in 2002. Španija je to obvestilo predložila v skladu s postopkovnimi pravili, ki jih določa Uredba Sveta (ES) št. 659/1999 z dne 22. marca 1999 o določitvi podrobnih pravil za uporabo člena 93 Pogodbe ES (3). Španija se je v svojem obvestilu sklicevala na Odločbo št. 3632/93/ESPJ, čeprav je tej odločbi in tudi Pogodbi ESPJ potekla veljavnost 23. julija 2002.

               (6)

               Komisija je s pismom z dne 19. februarja 2003 Španijo obvestila o svoji odločitvi za začetek postopka, določenega v členu 88(2) Pogodbe ES, proti ukrepom pomoči za raziskave in razvoj, zaščito okolja, usposabljanje in varnost. Ta odločitev je prav tako sprožila postopek proti ukrepom pomoči, namenjenim kritju izrednih stroškov, toda ta odločba ne pokriva teh ukrepov.

               (7)

               Odločitev Komisije za začetek postopka je bila objavljena v Uradnem listu Evropskih skupnosti
                   (4). Komisija je vse zainteresirane strani povabila k predložitvi pripomb v zvezi z zadevno pomočjo/ukrepom.

               (8)

               Zadevne strani niso podale nobenih pripomb. Španija je 21. marca 2003, 9. aprila 2003 in 12. decembra 2003 posredovala dodatne informacije.

         2.   Podroben opis pomoči
   2.1   Vrste pomoči

               (9)

               Vrste pomoči so naslednje:

                           (a)

                           pomoč za raziskave in razvoj (R & R), določena v členu 6 Odločbe št. 3632/93/ESPJ;

                           (b)

                           pomoč za zaščito okolja, določena v členu 7 Odločbe št. 3632/93/ESPJ;

                           (c)

                           pomoč za usposabljanje rudarjev;

                           (d)

                           pomoč za varnost v rudnikih.

         2.2   Pravna podlaga

               (10)

               Pravna osnova obravnavanih pomoči so: odloki Regionalnega sveta za industrijo, trgovino in turizem z dne 20. oktobra 2000 (pomoč za leto 2000), 19. decembra 2000 (pomoč za leto 2001) in 19. decembra 2001 (pomoč za leto 2002), ki urejajo dodelitev spodbud premogovništvu.

         2.3   Upravičenci

               (11)

               Do pomoči so upravičena vsa rudarska podjetja (velika podjetja ter majhna in srednje velika podjetja) in združenja premogovniških podjetij Skupnosti Kastilija-Leon, na katera se nanaša Odločba št. 3632/93/ESPJ, z namenom spodbujanja in razvoja uporabe premoga. Število podjetij ali entitet, upravičenih do teh pomoči, je ocenjeno na petdeset.

               (12)

               Avtonomna skupnost Kastilija-Leon je upravičena do pomoči, omenjenih v členu 87(3)(a), in je bila uvrščena med regije, ki so upravičene do zadevne pomoči v obdobju 2000–2006.

         2.4   Proračun

               (13)

               Za financiranje priglašenih pomoči so bili določeni naslednji zneski:

                                       —

                                       2001:

                           9 015 181,56 EUR (1 500 000 000 ESP),

                                       —

                                       2002:

                           9 015 181,56 EUR (1 500 000 000 ESP),

                           Skupaj:

                           18 030 363,12 EUR (3 000 000 000 ESP).

         2.5   Trajanje sheme

               (14)

               Shema se je iztekla 23. julija 2002.

         2.6   Namen pomoči

               (15)

               Namen pomoči je kritje ukrepov iz uvodnih izjav od (15) do (18) in predvsem pomoči za raziskave in razvoj (R & R), katerih cilj je:

                           —

                           spodbuditi izvedbo projektov v zvezi s tehnološkimi raziskavami in razvojem v podjetjih, ki niso nikoli izvajala tovrstnih dejavnosti, in omogočiti razvoj takšnih projektov v podjetjih, ki jih redno izvajajo,

                           —

                           izboljšati varnostne in zdravstvene pogoje dela v rudnikih,

                           —

                           optimizirati izrabo premogovniških rezerv in virov ter s tem izboljšati metode pridobivanja in prednosti, ki iz tega izhajajo,

                           —

                           spodbujati tehnološke inovacije, namenjene izboljšanju vpliva, ki ga imajo rudniki na okolje,

                           —

                           spodbujati uvajanje tehnološkega napredka za izboljšanje dodane vrednosti proizvoda, da bi s tem olajšali njegovo uvajanje na nove trge ali izboljšali produktivnost,

                           —

                           izboljšati tehnologijo, ki se uporablja pri opremi in projektih za izkoriščanje, predelavo in uporabo rudnin.

                     Gre za prednostne projekte, ki so upravičeni do te sheme pomoči in spadajo v okvir nekaterih od naslednjih ciljev:

                           —

                           zmanjšanje tveganja za nastanek nesreč, katastrof, eksplozij, požarov itd. ter odprava vzrokov hudih in pogostih nesreč,

                           —

                           študije tehnične izvedljivosti, ki se izvedejo pred industrijskimi raziskovalnimi rudarskimi dejavnostmi.

               (16)

               Ukrepi za zaščito okolja so naslednji:

                           —

                           zmanjšanje škode, ki se okolju povzroča z rudarskimi in metalurškimi dejavnostmi,

                           —

                           obnovitev okolja na območjih, ki so zaznamovana s prejšnjimi rudarskimi dejavnostmi,

                           —

                           pridobivanje rudnin ali kovin iz kupov odpadnega materiala.

                     V tej shemi pomoči so prednostni projekti tisti, ki spadajo v okvir nekaterih od naslednjih ciljev:

                           —

                           uskladitev vrednosti emisij in odpadkov, ki jih rudarska podjetja sproščajo v ozračje in vodne tokove, z obveznimi predpisi za zaščito okolja, kadar so omenjeni obrati delovali vsaj dve leti pred začetkom veljavnosti teh predpisov,

                           —

                           dvig zaščite okolja na znatno višjo raven od tiste, ki jo predvidevajo obvezni standardi za rudarska podjetja,

                           —

                           razvijanje popravnih ukrepov za že poškodovano okolje,

                           —

                           razvijanje tehnoloških študij in projektov za zmanjševanje škode, ki se z rudarskimi in metalurškimi dejavnosti povzroča okolju.

               (17)

               Pomoč za usposabljanje rudarjev sestavljajo projekti in dejavnosti za usposabljanje, katerih temeljni cilj je poskrbeti za dobro tehnično usposobljenost delavcev v sektorju, da bi se zmanjšala stopnja nesreč v rudnikih.

               (18)

               Pomoč za varnost v rudnikih so naložbeni projekti za dvig varnosti rudarskih obratov nad minimalno raven, ki jo zahtevajo veljavni predpisi.

         2.7   Oblika pomoči:

               (19)

               Pomoč je v obliki nepovratnih sredstev.

         2.8   Upravičeni stroški

               (20)

               Za upravičene stroške se štejejo pomoči iz uvodnih izjav od (20) do (23) in zlasti naslednje pomoči za raziskave in razvoj (R & R):

                           (a)

                           izdatki za osebje (raziskovalci, tehniki in drugo pomožno osebje, ki deluje izključno v raziskovalni dejavnosti). Ti stroški se subvencionirajo glede na čas, ki se dejansko porabi za subvencionirano dejavnost v zvezi z raziskavami in razvojem;

                           (b)

                           stroški opreme, materiala, zemljišča in prostorov, ki se izključno in stalno (razen v primeru odstopa na komercialni podlagi) uporabljajo za raziskovalne dejavnosti. Stroški pridobitve novega ali nerabljenega nepremičninskega materialnega imetja, ki se nahaja v regiji Kastilija-Leon, so upravičeni. To imetje in opremo kot tudi instalacije ter pomožno opremo, nujno za dobro delovanje, je potrebno izključno in stalno uporabljati (razen v primeru odstopa proti plačilu) za raziskovalno-razvojne dejavnosti;

                           (c)

                           stroški zunanjih svetovalnih in podobnih storitev, uporabljenih izključno za raziskovalne dejavnosti (vključno z raziskavami, tehničnimi znanji, patenti itd.). Vsi ti stroški so upravičeni, kadar je mogoče dokazati njihovo neposredno in nujno zvezo z raziskovalno-razvojno dejavnostjo;

                           (d)

                           dodatni splošni stroški, ki so neposredno povezani z raziskovalno dejavnostjo. Vsi ti stroški so upravičeni, kadar je mogoče dokazati njihovo neposredno in nujno zvezo z raziskovalno-razvojno dejavnostjo;

                           (e)

                           drugi stroški obratovanja (na primer stroški opreme, potrebščin in podobnih izdelkov), ki so neposredno povezani z raziskovalno dejavnostjo. Vsi ti stroški so upravičeni, kadar je mogoče dokazati njihovo neposredno in nujno zvezo z raziskovalno-razvojno dejavnostjo.

               (21)

               Upravičena pomoč za zaščito okolja zajema dodatne stroške naložb v zemljišče, zgradbe, instalacije in sredstva za opremo, potrebne za izvedbo okoljskih ciljev.

               (22)

               Upravičena pomoč za usposabljanje rudarjev zajema stroške izobraževalnega osebja, potne stroške prejemnikov usposabljanja, stroške uporabe ter amortizacije instrumentov in opreme – sorazmerno z njihovo izključno rabo v zadevnem projektu usposabljanja, ter druge stroške osebja do meje skupnega zneska že omenjenih upravičenih stroškov.

               (23)

               Pomoč za varnost v rudnikih zajema:

                           (a)

                           nakup opreme za izboljšanje varnosti rudarskih obratov;

                           (b)

                           stroške v zvezi z izboljšanjem varnosti obratov in delavcev, ki v njih delajo;

                           (c)

                           študije v zvezi z izboljšanjem varnosti rudarskih obratov.

         2.9   Intenzivnost pomoči

               (24)

               Intenzivnost pomoči, zlasti pomoči za raziskave in razvoj (R & R), se obravnava v uvodnih izjavah od (24) do (27). Intenzivnost je označena z naslednjim bruto zneskom, ki ustreza pomoči za raziskave in razvoj:

                           —

                           za industrijske raziskave, do 60 % naložb in upravičenih stroškov. Če je vlagatelj majhno ali srednje veliko podjetje, lahko znesek pomoči doseže 70 % upravičenih stroškov projekta,

                           —

                           za študije tehnične izvedljivosti, ki se izvajajo pred industrijskimi raziskovalnimi rudarskimi dejavnostmi, znaša dovoljena meja 75 % upravičenih stroškov projekta.

               (25)

               Za projekte v zvezi z zaščito okolja lahko največja intenzivnost pomoči v smislu enakovredne neto subvencije doseže največje dovoljene deleže za izvedeno naložbo, kot so navedeni na zemljevidu regionalnih pomoči, ki ga je za obdobje 2000–2006 odobrila Evropska komisija v skladu z določbami iz Priloge II k Odloku. V primeru majhnih in srednje velikih podjetij se lahko subvencije dvignejo za spodaj navedene odstotke:

                           —

                           15 % bruto upravičenih stroškov za pomoč naložbam, ki prispevajo k prilagajanju podjetij novim obveznim standardom na področju zaščite okolja,

                           —

                           20 % bruto upravičenih stroškov za pomoč naložbam, ki omogočajo višjo raven zaščite okolja od zahtev obveznih standardov,

                           —

                           20 % bruto upravičenih stroškov za pomoč naložbam, ki izboljšujejo raven zaščite okolja v podjetjih iz sektorjev, kjer ne obstajajo obvezni standardi.

               (26)

               Največji dovoljeni bruto znesek pomoči za usposabljanje rudarjev je 80 % upravičenih stroškov.

               (27)

               Največji dovoljeni bruto znesek pomoči za projekte, namenjene izboljšanju varnosti v rudnikih, lahko doseže 100 % upravičenih stroškov.

         2.10   Kumulacija pomoči

               (28)

               Vse vrste pomoči, ki jih določa ta shema, bo mogoče združiti z vsako drugo državno pomočjo, dodeljeno za drugačne namene, če bodo upoštevane zgornje meje, določene v predlagani shemi pomoči. Znesek pomoči, odobrene v okviru sheme, ki se prejme ločeno ali skupaj z drugimi spodbudami, subvencijami ali pomočjo drugih uprav ali drugih javnih ali zasebnih, državnih ali mednarodnih subjektov, ne more v nobenem primeru presegati stroškov naložbe, izdatkov ali dejavnosti, ki jo razvija prejemnik.

               (29)

               Kumulacija pomoči se obravnava v uvodnih izjavah od (29) do (32), pomoči za projekte raziskav in razvoja (R & R) pa bo mogoče združevati z vsako drugo državno pomočjo, ki ima enak cilj in namen. V primeru kumulacije pomoči skupno javno financiranje ne sme preseči meje 75 % upravičenih stroškov.

               (30)

               Pomoč projektom za zaščito okolja je združljiva z vsako drugo državno pomočjo, ki ima enak cilj in namen, če skupni kumulirani znesek ne presega mej, omenjenih v odstavku 6.1(b) Osnov za izračun odloka.
               V smislu enakovredne neto subvencije lahko pomoč doseže največje dovoljene neto deleže za izvedeno naložbo, kot so navedeni v zemljevidu regionalnih pomoči, ki ga je Evropska komisija odobrila za obdobje 2000–2006, in sicer:

                           —

                           35 % za Burgos in Valladolid,

                           —

                           37 % za Palencio in Segovio,

                           —

                           40 % za druge pokrajine,

                           —

                           ti deleži se lahko dvignejo za največ 15 % bruto, če je zadevno podjetje majhno ali srednje veliko.

                     V primeru majhnih in srednje velikih podjetij se lahko zgoraj navedene subvencije dvignejo za spodnje deleže:

                           —

                           15 % bruto upravičenih stroškov za pomoč naložbam, ki prispevajo k prilagajanju podjetij novim obveznim standardom na področju okolja,

                           —

                           20 % bruto upravičenih stroškov za pomoč naložbam, ki omogočajo višjo raven zaščite okolja od zahtev obveznih standardov,

                           —

                           20 % bruto upravičenih stroškov za pomoč naložbam, ki izboljšujejo raven zaščite okolja v podjetjih iz sektorjev, kjer ne obstajajo obvezni standardi.

               (31)

               Pomoč projektom za usposabljanje rudarjev je združljiva z vsako drugo državno pomočjo, ki ima enak cilj in namen, če kumulacija ne presega mej, omenjenih v odstavku 6.1(c) Osnov za izračun španskega ministrskega odloka, in sicer 100 % upravičenih stroškov.

               (32)

               O pomoči za varnost v rudnikih:

                           Pomoč projektom za varnost v rudnikih je združljiva z vsako drugo državno pomočjo, ki ima enak cilj in namen, če kumulacija ne presega mej, omenjenih v odstavku 6.1(b) Osnov za izračun odloka, in sicer 100 % upravičenih stroškov.

         3.   Pripombe Španije

               (33)

               Španija je Komisiji posredovala dodatne informacije in argumente v zvezi s shemo pomoči, ki je predvsem sestavljena iz naslednjih elementov.

               (34)

               Priglasitev sheme pomoči za leti 2001 in 2002 je bila pravilna in popolna. Španija je Komisiji posredovala vse potrebne informacije. Zato Španija meni, da ni bilo potrebe po začetku postopka. Podeljeno pomoč bi bilo potrebno upoštevati kot obstoječo pomoč. Španija torej zahteva zaključitev postopka in ugodno rešitev. Španija meni, da je dejstvo, da je Komisija svoje pripombe v zvezi s priglasitvijo pomoči oblikovala šele 17. julija 2002, v nasprotju z načeli dobrega upravljanja in pravne varnosti.

               (35)

               Avtonomna skupnost Kastilija-Leon ni nikoli nameravala uporabiti sheme, ki ne bi bila skladna s skupnim trgom. Avtonomna skupnost je delovala v dobri veri in popolnoma pregledno. Glede na odsotnost odziva Komisije v zvezi s priglasitvijo pomoči je Avtonomna skupnost Kastilija-Leon lahko logično sklepala, da je shema skladna s skupnim trgom in jo je mogoče uporabiti.

               (36)

               Španija meni, da ukrepi rudarskim podjetjem ne omogočajo nikakršne prednosti, saj so namenjeni kritju izrednih stroškov, povezanih s procesom prestrukturiranja. Pomoč za raziskave in razvoj, zaščito okolja, usposabljanje rudarjev in varnost v rudnikih je skladna s shemami državnih pomoči, ki zadevajo ta vprašanja. Španija je v zvezi s pomočjo za raziskave in razvoj potrdila, da je opredelitev industrijskih raziskav skladna z opredelitvijo v Prilogi I k Smernicam Skupnosti o državni pomoči za raziskave in razvoj.

               (37)

               Španija je v zvezi s pomočjo za zaščito okolja Komisiji posredovala dodatne informacije o raznih kategorijah pomoči, državnih standardih in standardih Skupnosti, ki jih je potrebno upoštevati, rudnikih premoga, ki so prejeli pomoč, in podrobni opredelitvi stroškov v zvezi s saniranjem onesnaženih industrijskih obratov. Španija je podrobno opisala ukrepe, ki so predmet pomoči. Španija je potrdila dejstvo, da je bila pomoč, ki predstavlja 15 % upravičenih stroškov za izpolnjevanje novih standardov, strogo omejena na okoljske cilje. V neto izračunu pomoči so upoštevane koristi, pridobljene kot rezultat naložbe. V izračunu upravičenih stroškov je upoštevana višja potencialna vrednost saniranih območij.

               (38)

               Španija v zvezi s pomočjo za usposabljanje meni, da so bili zneski subvencij zelo nizki in zato niso mogli izkrivljati konkurence. V zvezi s pomočjo za varnost v rudnikih Španija poudarja dejstvo, da varnost v rudnikih ni vedno zadostna in je temu področju zato potrebno nameniti pomoč. Temu namenjeni relativni stroški so izjemni in jih je potrebno pokriti.

               (39)

               Španija je popravila nekaj zneskov, ki so bili dodeljeni raznim premogovniškim podjetjem. V predhodno predstavljenih številkah je bilo nekaj napak.

         4.   Ocena sheme pomoči

               (40)

               Komisija je svojo oceno omejila na ukrepe pomoči, povezane z raziskavami in razvojem, zaščito okolja, usposabljanjem ter varnostjo. Ukrepi pomoči, namenjeni kritju izrednih stroškov, ki so prav tako predmet odločitve z dne 19. februarja 2003 za začetek tega preiskovalnega postopka, bodo predmet druge odločitve. Čeprav se v tej odločbi ocenjuje shema pomoči, bo Komisija glede na to, da je Španija pomoč že izplačala, prav tako omenila posamezne primere.

         4.1   Uporaba Uredbe Sveta (ES) št. 1407/2002

               (41)

               Čeprav je Pogodbi ESPJ in tudi Odločbi št. 3632/93/ESPJ veljavnost potekla že 23. julija 2003, je skladnost priglašenih ukrepov potrebno ocenjevati na osnovi Uredbe Sveta (ES) št. 1407/2002 z dne 23. julija 2002 o državni pomoči za premogovništvo (5). Člen 14(2) navedene uredbe se ne uporablja.

               (42)

               Prenos zakonodajnega okvira Pogodbe ESPJ na Pogodbo ES vsekakor ne predstavlja navzkrižja pri preiskovanju pomoči, ki jo je podelila Avtonomna skupnost Kastilija-Leon. Ustrezne določbe Uredbe Sveta (ES) št. 1407/2002 in Odločbe št. 3632/93/ESPJ so domala popolnoma enake, zato preiskava na podlagi zakonodajnega okvira Pogodbe ESPJ ne bi privedla do različnih izsledkov.

         4.2   Uporaba člena 87(1)

               (43)

               Za ugotavljanje, ali ukrepi sheme predstavljajo pomoč iz člena 87(1) Pogodbe, je potrebno dognati, ali ukrepi nekaterim podjetjem omogočajo prednost, ali države članice pomoč dodeljujejo iz javnih sredstev, ali zadevni ukrepi izkrivljajo ali predstavljajo nevarnost izkrivljanja konkurence in ali lahko vplivajo na trgovino med državami članicami.

               (44)

               Prvi pogoj člena 87(1) zadeva možnost, da ukrepi nekaterim prejemnikom omogočajo prednost. Zato je na prvem mestu potrebno ugotoviti, ali podjetja, ki prejmejo pomoč, s tem pridobijo ekonomsko prednost, in drugič, ali je ta prednost odobrena za določeno vrsto podjetja. Prejemnikom pomoč omogoča očitne ekonomske prednosti, saj predstavlja neposredno subvencijo za kritje tekočih stroškov, ki bi jih morala kriti sama podjetja. Poleg tega so zadevni ukrepi namenjeni le premogovniškim podjetjem Avtonomne skupnosti Kastilija-Leon. Zato nekaterim podjetjem dajejo prednost pred njihovimi tekmeci. Z drugimi besedami: ukrepi so selektivni.

               (45)

               Drugi pogoj člena 87 zadeva pomoči, ki jih zagotovijo države ali so zagotovljene z državnimi viri. V tem primeru je dokazan obstoj javnih sredstev, saj je bil ukrep dejansko financiran iz proračuna regionalnih oblasti.

               (46)

               V skladu s tretjim in četrtim pogojem člena 87(1) Pogodbe pomoč ne sme niti izkrivljati ali predstavljati nevarnosti izkrivljanja konkurence niti vplivati na trgovino med državami članicami. Ukrepi v tem primeru vendarle predstavljajo nevarnost izkrivljanja konkurence, saj krepijo finančni položaj in področje delovanja podjetij prejemnikov pomoči v primerjavi z njihovimi tekmeci, ki niso bili deležni teh ugodnosti. Čeprav je trg premoga v Skupnosti zelo omejen in zadevna podjetja ne izvažajo, nacionalni proizvodnji koristi dejstvo, da imajo podjetja, ustanovljena v drugih državah članicah, manj možnosti za izvoz svojih proizvodov na španski trg. Poleg tega ti ukrepi tudi izkrivljajo konkurenco in vplivajo na trgovino med državami članicami, kadar se uporabljajo skupaj z drugimi ukrepi španske vlade.

               (47)

               Zaradi navedenih razlogov se pogoji iz člena 87(1) Pogodbe uporabljajo za zadevne ukrepe, ki jih ni mogoče obravnavati kot skladne s skupnim trgom, razen če izpolnjujejo pogoje za eno od izjem, ki jih določa Pogodba.

               (48)

               Izjeme, ki jih Pogodba določa za te tri kategorije pomoči, so zbrane v okvirih, naštetih v členu 3 Uredbe (ES) št. 1407/2002:

                           —

                           Smernice Skupnosti o državni pomoči za raziskave in razvoj (Sporočilo 96/C 45/06 z dne 17. februarja 1996 (6), spremenjeno s Sporočilom 98/C 48/02 z dne 15. februarja 1998 (7) in Sporočilom 2002/C 111/03 z dne 8. maja 2002 (8)),

                           —

                           Smernice Skupnosti o državni pomoči za zaščito okolja (Sporočilo 2001/C 37/03 z dne 3. februarja 2001 (9)),

                           —

                           Uredba Komisije (ES) št. 68/2001 z dne 12. januarja 2001 o uporabi členov 87 in 88 Pogodbe ES pri pomoči za usposabljanje (10).

         4.3   Priglasitev pomoči

               (49)

               V zvezi s priglasitvijo pomoči, ki jih države članice nameravajo dodeliti premogovniški industriji, in v skladu s členom 8 Odločbe št. 3632/93/ESPJ je Španija 31. marca 1998 Komisijo obvestila o svojem načrtu za posodobitev, racionalizacijo, prestrukturiranje in zmanjšanje dejavnosti v letih 1998–2002, ki izhaja iz načrta 1998–2005 za premogovniško industrijo in alternativni razvoj rudarskih regij. Komisija je z Odločbo 98/637/ESPJ z dne 3. junija 1998 (11) ta načrt odobrila. Španska vlada je v tem načrtu določila različne finančne intervencije za kritje predvidenih pomoči iz členov 3, 4 in 5 Odločbe št. 3632/93/ESPJ v okviru zadevnih načrtov.

               (50)

               V skladu s členom 9(10) Uredbe (ES) št. 1407/2002, ki sovpada s členom 9(1) Odločbe št. 3632/93/ESPJ, države članice priglasijo vse finančne pomoči, ki jih nameravajo v naslednjem letu dodeliti premogovniški industriji. Španija je s pismom z dne 19. junija 2000 Komisijo obvestila o ukrepih pomoči. Komisija v roku, predvidenem v členu 9(4) Odločbe št. 3632/93/ESPJ, ni podala pripomb na to obvestilo. Zato se pomoč za leto 2000 obravnava kot dovoljena. Takšni so bili med drugim tudi sklepi odločitve z dne 19. februarja 2003, s katero je Komisija začela formalni postopek preiskave. Vendar Španija, tako kot to določajo tudi sklepi odločitve z dne 19. februarja 2003, ni upoštevala svojih obveznosti v zvezi s predhodno priglasitvijo za leti 2001 in 2002. Zato je pomoč, ki jo je regija Kastilija-Leon odobrila za leti 2001 in 2002 in ki je navedena na španski priglasitvi z dne 5. septembra 2002, potrebno obravnavati kot nepriglašeno pomoč.

         4.4   Ocena pomoči za raziskave in razvoj (R & R)

               (51)

               Komisija je te ukrepe pomoči pregledala ob upoštevanju Smernic Skupnosti o državni pomoči za raziskave in razvoj. V obdobju, na katerega se pomoč nanaša, so bile te smernice vključene v naslednjih sporočilih Komisije: 96/C 45/06 z dne 17. februarja 1996, 98/C 48/02 z dne 13. februarja 1998 in 2002/C 111/03 z dne 8. maja 2002.

               (52)

               Gre za naslednje pomoči:

                           (v EUR)

                           Projekt

                           Leto

                           Podjetje

                           Pomoč

                           186/01

                           2001

                           Carbones de Arlanza SA

                           14 514,44

                           136/02

                           2002

                           Alto Bierzo SA

                           133 829,29

                     Pomoč za R & R, ki jo je odobril Svet Kastilije in Leóna, je bila predmet odprtega postopka za dodelitev naročila, njen cilj pa je spodbujanje razvoja dejavnosti premogovniške industrije v najboljših varnostnih pogojih. Vendar pomoč ne sme spreminjati trgovinskih pogojev ali biti v nasprotju s skupnim interesom.

               (53)

               Namen financiranih projektov je pridobitev novega uporabnega znanja za razvoj novih postopkov izkoriščanja in znatno izboljšanje obstoječih postopkov. Ti projekti so bili izbrani zaradi njihovega potenciala za izboljšanje tehničnega ali znanstvenega razumevanja ter organizacije postopka izkoriščanja ali katere koli druge zadevne tehnologije. Cilj projektov je prav tako prilagoditev postopka ali tehnologije ter izboljšanje učinkovitosti. Ukrep ni bil namenjen subvencioniranju praktičnih poskusov. Ti projekti bodo imeli ključno vlogo pri iskanju novih rešitev. Namen španskih pristojnih organov je bil izvajanje ali pospeševanje teh sprememb, ki predstavljajo pomemben prispevek k ciljem vlade (torej razpolaganje z bolj učinkovito in konkurenčno rudarsko industrijo) in jih brez finančne pomoči vlade ne bi bilo mogoče doseči ali izvršiti v velikem obsegu. Ob upoštevanju teh razlogov Komisija meni, da zadevne dejavnosti ustrezajo opredelitvi industrijskih raziskav iz Priloge I k Smernicam Skupnosti o državni pomoči za raziskave in razvoj. Končni izsledki teh raziskovalnih dejavnosti se bodo uporabili za razvoj projektov v zvezi z novimi ali spremenjenimi postopki izkoriščanja.

               (54)

               Upravičeni stroški so skladni s stroški, opredeljenimi v Prilogi II k Smernicam. Intenzivnost pomoči je nizka in je bila v obeh navedenih primerih dodeljena majhnim in srednje velikim podjetjem. Ta intenzivnost ne presega mej, določenih v odstavku 5 Smernic. V skladu z odstavkom 6 Smernic mora pomoč rudarska podjetja spodbujati k izvajanju dodatnih dejavnosti na področju R & R ter k temu spodbujati podjetja, ki niso nikoli izvajala tovrstnih dejavnosti. Ker so prejemniki pomoči majhna in srednje velika podjetja, Komisija v skladu s točko 6.4 Smernic domneva, da pomoč predstavlja potreben spodbujevalni ukrep.

               (55)

               Komisija zato sklepa, da je shema pomoči za raziskave in razvoj skladna s Smernicami.

         4.5   Ocena pomoči za zaščito okolja

               (56)

               Komisija je to vrsto ukrepov pomoči preučila v skladu s Smernicami Skupnosti o državni pomoči za zaščito okolja.

               (57)

               Glede na informacije, ki jih je podala Španija, Komisija meni, da je cilj sheme pomoči med drugim pomoč majhnim in srednje velikim podjetjem pri prilagajanju na nova obvezna pravila Skupnosti za obdobje treh let od sprejetja teh novih pravil, pomoč naložbam v odsotnosti novih obveznih pravil Skupnosti in pomoč naložbam, namenjenih prilagajanju na nacionalna pravila, ki so strožja od veljavnih standardov Skupnosti. Shema dovoljuje to pomoč do največ 15 % bruto upravičenih stroškov, kar je skladno s Smernicami. Komisija meni, da so zadevne naložbe skladne s poglavjem E.1.6 Smernic. V zvezi z onesnaženjem voda so naložbe nujne za nadzor kroženja voda iz zapuščenih rudnikov. Namen teh naložb je med drugim nadziranje podzemnih voda, kar omogoča izogibanje poplavam ter prispeva k varnemu kroženju odvodnih voda. Te vode morajo ustrezati standardom kakovosti, določenim s špansko zakonodajo. Komisija meni, da je v opredelitvi dopustnih stroškov za financiranje naložb predvideno, da morajo biti koristi, pridobljene z naložbo, upoštevane pri neto izračunu pomoči. Ta element ustreza točki 37 Smernic. V skladu s točko 38 Smernic se pri upravičenih stroških upošteva večja možna vrednost saniranih območij. V zvezi s saniranjem rudnikov so upravičeni stroški omejeni na stroške za pridobivanje rude, vključno z osebjem, materialom in amortizacijo potrebne opreme, za preprečevanje uhajanja plina in tekočin iz podzemnih obratov ter dostopa do nevarnih rudniških obratov, s čimer se preprečuje onesnaževanje vodnih tokov, kot tudi za obnavljanje kupov odpadnega materiala. V tem smislu je shema skladna s točko 36 Smernic.

               (58)

               Avtonomna skupnost Kastilija-Leon je odobrila naslednje pomoči:

                           (v EUR)

                           Projekt

                           Leto

                           Podjetje

                           Pomoč

                           17/01

                           2001

                           M.S.P.

                           580 027,42

                           477/01

                           2001

                           Mina la Sierra

                           5 395,65

                           607.1/01

                           2001

                           Carbones San Isidro y María

                           8 106,12

                           17/02

                           2002

                           M.S.P.

                           136 450,88

                     Pomoči se nanašajo na saniranje okolja dnevnih kopov, v primeru projekta 607.1/01 pa na naložbo v transformatorsko postajo in električni vod.

               (59)

               Po pregledu informacij, ki jih je posredovala Španija, Komisija meni, da posegi, ki so jih izvedla ta podjetja in ki prispevajo k odpravi škode, povzročene okolju s čiščenjem onesnaženih industrijskih obratov, lahko sodijo v področje uporabe teh smernic. Stroški saniranja okolja so pretekli stroški. Opustitev dejavnosti izkoriščanja dejansko povzroči dvig rudniških voda. Vendar pa zaradi sestave tal in različnih tokov pogosto ni mogoče določiti rudnika, iz katerega izvirajo vode, ki ogrožajo okolje in bi morale biti pod nadzorom. Tako ni mogoče določiti odgovornih za onesnaženje. Poleg tega so rudniki pogosto zamenjali lastnika, ali pa sploh več ne obstajajo. Komisija torej meni, da ekonomske odgovornosti ni mogoče pripisati rudarskim podjetjem, ki trenutno izkoriščajo rudnike. Zato je shema pomoči, namenjena kritju stroškov sanacije rudnikov, skladna s Smernicami.

               (60)

               Avtonomna skupnost Kastilija-Leon je odobrila naslednje pomoči:

                           (v EUR)

                           Projekt

                           Leto

                           Podjetje

                           Pomoč

                           137/01

                           2001

                           Alto Bierzo, SA

                           93 825,20

                           237/01

                           2001

                           Antracitas de Arlanza

                           9 916,70

                           607.2/01

                           2001

                           Carbones San Isidro y María

                           8 119,04

                           1147/01

                           2001

                           Coto Minero del Sil

                           60 101,21

                           2117.1/01

                           2001

                           Unión Minera del Norte

                           55 934,56

                           2117.2/01

                           2001

                           Unión Minera del Norte

                           136 506,80

                           27/02

                           2002

                           Hullera Vasco Leonesa

                           292 504,00

                           137/02

                           2002

                           Alto Bierzo, SA

                           15 879,22

                           1147.1/02

                           2002

                           Coto Minero del Sil

                           68 582,02

                           1147.2/02

                           2002

                           Coto Minero del Sil

                           47 856,86

                     Nanašajo se na dela, povezana s sanacijo ali varnostjo kupov odpadnega materiala, zaščito rečnih strug in obnovo zemljišč v bližini nekdanjih rudnikov. Komisija v zvezi s temi posameznimi primeri prav tako meni, da je do onesnaženja okolja prišlo v mnogih letih, ko še ni bilo standardov za saniranje, ter da teh odgovornih oseb ni mogoče nesporno določiti. Komisija posledično ocenjuje, da prej navedenim podjetjem, ki trenutno izkoriščajo rudnike, ni potrebno kriti teh stroškov. V skladu s točko 38 Smernic raven pomoči ne presega 100 % upravičenih stroškov in zajema manj kot 15 % celotnega zneska del. Upravičeni stroški so enakovredni stroškom del z odbitkom povečane vrednosti zemljišča.

               (61)

               Avtonomna skupnost Kastilija-Leon je odobrila naslednje pomoči:

                           (v EUR)

                           Projekt

                           Leto

                           Podjetje

                           Pomoč

                           2111.1/01

                           2001

                           Unión Minera del Norte

                           109 569,31

                           2111.2/01

                           2001

                           Unión Minera del Norte

                           230 183,55

                           2111.3/01

                           2001

                           Unión Minera del Norte

                           121 656,87

                           2111.4/01

                           2001

                           Unión Minera del Norte

                           303 840,71

                           2111.5/01

                           2001

                           Unión Minera del Norte

                           306 940,49

                           891/02

                           2002

                           Campomanes Hermanos

                           89 232,00

                           2111.1/02

                           2002

                           Unión Minera del Norte

                           35 526,45

                           2111.2/02

                           2002

                           Unión Minera del Norte

                           75 452,05

                           2111.4/02

                           2002

                           Unión Minera del Norte

                           118 602,83

                           2111.5/02

                           2002

                           Unión Minera del Norte

                           205 304,23

                           2111.6/02

                           2002

                           Unión Minera del Norte

                           248 210,85

                           2111.7/02

                           2002

                           Unión Minera del Norte

                           626 746,00

                           211.1/02

                           2002

                           Viloria Hermanos SA

                           87 880,00

                           211.2/02

                           2002

                           Viloria Hermanos SA

                           87 880,00

                     Čeprav je Španija te pomoči priglasila kot ukrepe, namenjene kritju izrednih stroškov, ki so posledica prestrukturiranja (člen 7 Uredbe (ES) št. 1407/2002), so bili namenjeni predvsem zaščiti okolja, saj je bil njihov cilj obnova tal na rudarskih območjih in rušenje fiksnih instalacij, da bi prispevali k zmanjšanju vpliva opuščenih premogovnikov na okolje. V času izvajanja teh del še ni bilo ustreznih standardov za obnavljanje zadevnih instalacij.

               (62)

               Ob upoštevanju posebnih značilnosti rudarske dejavnosti Komisija meni, da je velik del trenutnega onesnaženja, povzročenega s plini in vodo iz rudnikov ali zunanjih odlagališč (kupov odpadnega materiala), posledica preteklosti. V večini primerov gre torej za popravo vpliva nekdanjih rudarskih dejavnosti. Pomoč je potrebno obravnavati kot pretekli strošek in ni mogoče nesporno določiti oseb, odgovornih za onesnaženje. Zato je pomoč namenjena obnovi okolja rudarskih regij. Okoljska škoda, povzročena tlom in površinskim ali podtalnim vodam, sodi v področje uporabe Smernic. Raven pomoči ne presega 100 % upravičenih stroškov in ne zajema 15 % celotnega zneska vseh del. Upravičeni stroški, torej stroški dela brez povečane vrednosti zemljišča, so prav tako skladni s Smernicami.

               (63)

               Zaradi zgoraj navedenih razlogov in po preučitvi informacij, ki jih je posredovala Španija, Komisija sklepa, da je shema pomoči za zaščito okolja skladna s prej navedenimi smernicami Skupnosti.

         4.6   Ocena pomoči za usposabljanje rudarjev

               (64)

               V skladu z Uredbo (ES) št. 1407/2002 o državni pomoči za premogovništvo in zlasti členom 3(1) ter uvodno izjavo (21) se lahko pomoč za usposabljanje odobri v skladu s pogoji in merili, ki jih za te kategorije pomoči določi Komisija. Komisija je posledično ocenila združljivost teh ukrepov pomoči z določbami Uredbe (ES) št. 68/2001 o uporabi členov 87 in 88 Pogodbe ES pri pomoči za usposabljanje. Španija je te ukrepe morala priglasiti, ker se pogoji za izvzetje od obveznosti predhodne priglasitve, predvideni z navedeno uredbo, ne uporabljajo pri državni pomoči za premogovništvo.

               (65)

               V primeru naslednjih pomoči:

                           (v EUR)

                           Projekt

                           Leto

                           Podjetje

                           Pomoč

                           183/01

                           2001

                           Carbones de Arlanza SA

                           6 436,84

                           453/01

                           2001

                           Mina Adelina SA

                           4 376,33

                           473/01

                           2001

                           Mina la Sierra SA

                           6 565,49

                           1353/01

                           2001

                           Minas de Valdeloso SL

                           7 867,25

                     Komisija po pregledu informacij, ki jih je posredovala Španija, in ob upoštevanju, da je Španija pri uporabi te sheme zagotovila upoštevanje največje intenzivnosti pomoči iz člena 4, meni, da ukrepi pomoči za usposabljanje rudarjev, ki jih je odobrila Skupnost Kastilija-Leon, ne izkrivljajo konkurence in se lahko odobrijo na podlagi prej navedene uredbe. V tej funkciji je shema skladna z zadevno uredbo.

         4.7   Ocena pomoči za varnost v rudnikih

               (66)

               Po pregledu pomoči in informacij, ki jih je posredovala Španija, Komisija ocenjuje, da je to pomoč potrebno ovrednotiti glede na Uredbo (ES) št. 1407/2002 o državni pomoči za premogovništvo.

               (67)

               Pomoči, ki jih je odobrila Avtonomna skupnost Kastilija-Leon, so naslednje:

                           (v EUR)

                           Projekt

                           Leto

                           Podjetje

                           Pomoč

                           182/01

                           2001

                           Carbones de Arlanza SA

                           39 630,74

                           452/01

                           2001

                           Mina Adelina SA

                           23 991,44

                           472/01

                           2001

                           Mina La Sierra SA

                           12 020,24

                           502/01

                           2001

                           Minex, SA

                           120 202,42

                           602,1/01-LE

                           2001

                           Carb. San Isidoro y María

                           30 050,61

                           602.3/01 PA

                           2001

                           Carb. San Isidoro y María

                           13 044,13

                           1352/01

                           2001

                           Minas de Valdeloso SL

                           35 520,76

                           452/02

                           2002

                           Mina Adelina SA

                           16 224,00

                           502/02

                           2002

                           Minex SA

                           64 835,64

                           1142/02

                           2002

                           Coto Minero del Sil

                           383 920,19

                     Nanašajo se na stroške, ki jih morajo podjetja kriti za izboljšanje varnostnih in zdravstvenih pogojev. Ti izdatki niso povezani s trenutno proizvodnjo in so namenjeni naložbam v opremo in rudarske obrate. V tem smislu Komisija ocenjuje, da odobreni zneski ne presegajo stroškov varnostnih del, ti ukrepi pa so skladni s členom 7 omenjene uredbe in določbami, navedenimi v točki 1(g) Priloge k njej, ki se nanaša na opredelitev stroškov iz člena 7. Komisija zato sklepa, da je pomoč za varnost v rudnikih skladna z navedeno uredbo.

         5.   Sklep

         SPREJELA NASLEDNJO ODLOČBO:
   Člen 1
   Shema pomoči za raziskave in razvoj, zaščito okolja, usposabljanje rudarjev in varnost v rudnikih, ki jo je Španija v letih 2001 in 2002 izvedla v korist premogovniških podjetij Avtonomne skupnosti Kastilija-Leon na podlagi odlokov Regionalnega sveta za industrijo, trgovino in turizem z dne 19. decembra 2000 in 19. decembra 2001, ki urejajo dodelitev spodbud premogovništvu, je po določbah člena 87(3) Pogodbe skladna s skupnim trgom.
   Člen 2
   Ta odločba je naslovljena na Kraljevino Španijo.

      V Bruslju, 30. marca 2004

            Za Komisijo

         Loyola DE PALACIO

            Podpredsednica

      (1)  UL C 105, 1.5.2003, str. 2.

      (2)  UL L 329, 30.12.1993, str. 12.

      (3)  UL L 83, 27.3.1999, str. 1. Uredba, kakor je bila nazadnje spremenjena z Aktom o pristopu iz leta 2003. Glej Sporočilo Komisije o nekaterih vidikih obravnavanja primerov v zvezi s konkurenco, ki so posledica poteka veljavnosti Pogodbe ESPJ (UL C 152, 26.6.2002, str. 5).

      (4)  UL C 105, 1.5.2003, str. 2.

      (5)  UL L 205, 2.8.2002, str. 1. Uredba, kakor je bila nazadnje spremenjena z Aktom o pristopu iz leta 2003. Glej tudi točko 47 Sporočila Komisije o nekaterih vidikih obravnavanja primerov v zvezi s konkurenco, ki so posledica poteka veljavnosti Pogodbe ESPJ.

      (6)  UL C 45, 17.2.1996, str. 5.

      (7)  UL C 48, 13.2.1998, str. 2.

      (8)  UL C 111, 8.5.2002, str. 3.

      (9)  UL C 37, 3.2.2001, str. 3.

      (10)  UL L 10, 13.1.2001, str. 20. Uredba, kakor je bila nazadnje spremenjena z Uredbo (ES) št. 363/2004 (UL L 63, 28.2.2004, str. 20).

      (11)  UL L 303, 13.11.1998, str. 57.


title: 2012/594/EU: Sklep Evropskega parlamenta z dne 10. maja 2012 o razrešnici glede izvrševanja proračuna Eurojusta za proračunsko leto 2010

text:
               17.10.2012

               SL

               Uradni list Evropske unije

               L 286/267

         SKLEP EVROPSKEGA PARLAMENTA
   z dne 10. maja 2012
   o razrešnici glede izvrševanja proračuna Eurojusta za proračunsko leto 2010
   (2012/594/EU)
   EVROPSKI PARLAMENT,

               —

               ob upoštevanju letnih računovodskih izkazov Eurojusta za proračunsko leto 2010,

               —

               ob upoštevanju poročila Računskega sodišča o letnih računovodskih izkazih Eurojusta za proračunsko leto 2010, skupaj z odgovori Eurojusta (1),

               —

               ob upoštevanju priporočila Sveta z dne 21. februarja 2012 (06083/2012 – C7-0051/2012),

               —

               ob upoštevanju člena 319 Pogodbe o delovanju Evropske unije,

               —

               ob upoštevanju Uredbe Sveta (ES, Euratom) št. 1605/2002 z dne 25. junija 2002 o finančni uredbi, ki se uporablja za splošni proračun Evropskih skupnosti (2), zlasti člena 185 Uredbe,

               —

               ob upoštevanju Sklepa Sveta 2002/187/PNZ z dne 28. februarja 2002 o ustanovitvi Eurojusta za okrepitev boja proti težjim oblikam kriminala (3), in zlasti člena 36 Sklepa,

               —

               ob upoštevanju Uredbe Komisije (ES, Euratom) št. 2343/2002 z dne 19. novembra 2002 o okvirni finančni uredbi za organe iz člena 185 Uredbe Sveta (ES, Euratom) št. 1605/2002 o finančni uredbi, ki se uporablja za splošni proračun Evropskih skupnosti (4), zlasti člena 94 Uredbe,

               —

               ob upoštevanju člena 77 in Priloge VI Poslovnika,

               —

               ob upoštevanju poročila Odbora za proračunski nadzor in mnenja Odbora za državljanske svoboščine, pravosodje in notranje zadeve (A7-0128/2012),

               1.

               podeli razrešnico upravnemu direktorju Eurojusta glede izvrševanja proračuna tega urada za proračunsko leto 2010;

               2.

               navaja svoje pripombe v spodnji resoluciji;

               3.

               naroči svojemu predsedniku, naj ta sklep in resolucijo, ki je del sklepa, posreduje upravnemu direktorju Eurojusta, Svetu, Komisiji in Računskemu sodišču ter poskrbi za objavo v Uradnem listu Evropske unije (serija L).

            Predsednik

         Martin SCHULZ

            Generalni sekretar

         Klaus WELLE

      (1)  UL C 366, 15.12.2011, str. 140.

      (2)  UL L 248, 16.9.2002, str. 1.

      (3)  UL L 63, 6.3.2002, str. 1.

      (4)  UL L 357, 31.12.2002, str. 72.
   PRILOGA

      PRIPOROČILA EVROPSKEGA PARLAMENTA IZ PREJŠNJIH LET

               Eurojust

               2006

               2007

               2008

               2009

               Uspešnost

               ni podatkov

               pomanjkanje kazalnikov, pomanjkljivosti pri meritvah zadovoljstva uporabnikov in pomanjkanje usklajevanja med proračunom in delovnim programom otežuje presojo uspešnosti Eurojusta

               poziva urad, naj organ za podelitev razrešnice obvesti o ključnih kazalnikih in njihovi povezavi s cilji, proračunom in delovnimi programi urada

               Prenos proračunskih sredstev

               načeli enoletnosti in specifikacije se ne upoštevata strogo: iz upravljanja proračuna je razvidno, da je število prenosov proračunskih sredstev med proračunskimi vrsticami visoko, v mnogih primerih pa je bila podporna dokumentacija pomanjkljiva

               načelo enoletnosti ni bilo dosledno upoštevano: visoka stopnja prenosov in pomanjkljivosti pri načrtovanju in spremljanju (proračun: 18 900 000 EUR; odobritve: 18 000 000 EUR; prenosi: 5 200 000 EUR)

                           —

                           načelo enoletnosti ni bilo dosledno upoštevano: stopnja prenesenih odobritev iz prejšnjega leta, ki so bile nato razveljavljene, je bila visoka (1 000 000 EUR ali 25 % prenesenih odobritev)

                           —

                           poziva Komisijo, naj ohranja čim nižji gotovinski saldo Eurojusta; Eurojust ima stalno visoko raven gotovinskega salda (december 2008: 4 612 878,47 EUR)

                           —

                           Računsko sodišče ni podalo pripomb glede stopnje prenosov in razveljavitev odobritev v letu 2009

                           —

                           poziva urad, naj obvesti organ za podelitev razrešnice o ukrepih, ki jih je sprejel za preprečevanje prenosa proračunskih sredstev v naslednje leto, ker se je tovrstna težava nenehno pojavljala v preteklih postopkih za podelitev razrešnice

               Postopki javnih naročil

               pomanjkljivosti v postopkih javnih naročil

               pomanjkljivosti v postopkih javnih naročil kot v prejšnjih dveh letih (tj. urad je podaljšal pogodbe na način, ki ni v skladu s pravili)

               pomanjkljivosti v postopkih javnih naročil kot v prejšnjih treh letih: v večini primerov pred začetkom postopka ni bila predhodno ocenjena tržna vrednost; pomanjkljivosti pri spremljanju pogodb in načrtovanju javnih naročil; poziva urad, naj organ za podelitev razrešnice obvesti o načrtu za odpravo teh razmer

               čestita uradu, ker je vzpostavil ukrepe za opredelitev tržne vrednosti ustreznih izdelkov/storitev pred začetkom postopka oddaje javnega naročila; meni, da je ta pobuda pomembno dejanje, ki bi mu morale slediti tudi preostale agencije; pozdravlja tudi letni načrt naročil urada za leto 2009, ki je zelo pomagal oddelkom in službam Eurojusta pri upravljanju javnih razpisov; meni, da takšne pobude izboljšujejo vodenje in nadzor odredbodajalca

               Človeški viri

               ni podatkov

                           —

                           pomanjkljivosti v postopkih zaposlovanja

                           —

                           zmanjšanje stopnje prostih delovnih mest s 34 % na koncu leta 2007 na 25 % na koncu leta 2008

                           —

                           pomanjkljivosti v načrtovanju zaposlovanja

                           —

                           pomanjkljivosti v načrtovanju in izvajanju postopkov zaposlovanja osebja: 26 % mest je še vedno nezasedenih

                           —

                           Eurojust ni upošteval načela specifikacije

                           —

                           poziva urad, naj organ za podelitev razrešnice obvesti o novih postopkih zaposlovanja

                           —

                           Računsko sodišče ugotavlja pomanjkljivosti pri načrtovanju in izvajanju postopkov zaposlovanja (24 % mest ostaja nezasedenih)

                           —

                           poziva urad, naj pripravi celovit akcijski načrt zaposlovanja, s katerim bo občutno zmanjšal delež prostih mest, ter naj o tem obvesti organ za podelitev razrešnice

                           —

                           poziva urad, naj zmanjša število začasnega osebja na število, ki ga priporoča služba za notranjo revizijo

                           —

                           izraža zaskrbljenost, ker je Računsko sodišče poročalo, da so tri od šestih delovnih mest na ravni srednjih vodstvenih delavcev v Eurojustu začasno zapolnili z uslužbenci, zaposlenimi kot „vršilci dolžnosti“

               Notranja revizija

               ni podatkov

               ni podatkov

               poziva urad, naj izvede 26 od 26 priporočil službe za notranjo revizijo; poziva urad, naj brez odlašanja izpolni naslednja priporočila o upravljanju človeških virov: priprava kratkoročnega načrta za zapolnitev trenutnih nezasedenih mest; ponovna določitev sestave kadrovske službe; zmanjšanje števila začasnih uslužbencev; izboljšanje postopkov zaposlovanja; sprejetje izvedbenih predpisov za poklicno napredovanje; zagotavljanje neodvisnosti članov izbirne komisije; in zagotavljanje pravilnega izvajanja postopkov za oddajo javnih naročil

               poziva urad, naj organ za podelitev razrešnice obvesti o razlogih za zamudo pri izpolnjevanju priporočil službe za notranjo revizijo z dne 31. decembra 2008, in naj nemudoma ukrepa, da bo izboljšal postopek zaposlovanja, zmanjšal število začasnih uslužbencev, prestrukturiral kadrovsko službo, pripravil načrt za upravljanje človeških virov, pozorneje spremljal dejavnosti na področju človeških virov in znova pregledal vsebino registra izjem

          ---documentbreak---

               17.10.2012

               SL

               Uradni list Evropske unije

               L 286/268

         RESOLUCIJA EVROPSKEGA PARLAMENTA
   z dne 10. maja 2012
   s pripombami, ki so del sklepa o razrešnici glede izvrševanja proračuna Eurojusta za proračunsko leto 2010
   EVROPSKI PARLAMENT,

               —

               ob upoštevanju letnih računovodskih izkazov Eurojusta za proračunsko leto 2010,

               —

               ob upoštevanju poročila Računskega sodišča o letnih računovodskih izkazih Eurojusta za proračunsko leto 2010, skupaj z odgovori Eurojusta (1),

               —

               ob upoštevanju priporočila Sveta z dne 21. februarja 2012 (06083/2012 – C7-0051/2012),

               —

               ob upoštevanju člena 319 Pogodbe o delovanju Evropske unije,

               —

               ob upoštevanju Uredbe Sveta (ES, Euratom) št. 1605/2002 z dne 25. junija 2002 o finančni uredbi, ki se uporablja za splošni proračun Evropskih skupnosti (2), zlasti člena 185 Uredbe,

               —

               ob upoštevanju Sklepa Sveta 2002/187/PNZ z dne 28. februarja 2002 o ustanovitvi Eurojusta za okrepitev boja proti težjim oblikam kriminala (3), in zlasti člena 36 Sklepa,

               —

               ob upoštevanju Uredbe Komisije (ES, Euratom) št. 2343/2002 z dne 19. novembra 2002 o okvirni finančni uredbi za organe iz člena 185 Uredbe Sveta (ES, Euratom) št. 1605/2002 o finančni uredbi, ki se uporablja za splošni proračun Evropskih skupnosti (4), zlasti člena 94 Uredbe,

               —

               ob upoštevanju člena 77 in Priloge VI Poslovnika,

               —

               ob upoštevanju poročila Odbora za proračunski nadzor in mnenja Odbora za državljanske svoboščine, pravosodje in notranje zadeve (A7-0128/2012),

               A.

               ker je Računsko sodišče navedlo, da je prejelo razumno zagotovilo o zanesljivosti letnih računovodskih izkazov Eurojusta za proračunsko leto 2010 ter o zakonitosti in pravilnosti z njimi povezanih transakcij;

               B.

               ker je Parlament 10. maja 2011 upravnemu direktorju Eurojusta podelil razrešnico za izvrševanje proračuna urada za proračunsko leto 2009 (5) in je v resoluciji, ki spremlja sklep o razrešnici, med drugim:

                           —

                           pozval urad, naj obvesti organ za podelitev razrešnice o ukrepih, ki jih je sprejel za preprečevanje prenosa proračunskih sredstev v naslednje leto,

                           —

                           izrazil zaskrbljenost, ker je Računsko sodišče znova ugotovilo pomanjkljivosti pri načrtovanju in izvajanju postopkov zaposlovanja; ugotovil zlasti, da je bila raven prostih delovnih mest še vedno previsoka (24 %), čeprav je manjša kot v letih 2008 (26 %) in 2007 (33 %),

                           —

                           pozval urad, naj takoj sprejme ukrepe za izboljšanje postopka zaposlovanja, zmanjšanje števila začasno zaposlenega osebja, prestrukturiranje kadrovske službe, razvoj načrta za upravljanje človeških virov, tesnejše spremljanje dejavnosti na področju človeških virov in ponovni pregled vsebine registra izjem;

               C.

               ker je proračun urada za proračunsko leto 2010 znašal 32 300 000 EUR, kar je za 14,5 % več kot v proračunskem letu 2009;

               D.

               ker je bil v letu 2010 prispevek Unije k proračunu urada 30 163 220 EUR, v letu 2009 pa 24 799 400 EUR (6), kar pomeni 21,62-odstotno povečanje;

      Upravljanje proračuna in finančno poslovodenje

               1.

               na podlagi poročila o letnih dejavnostih urada ugotavlja, da je urad iz proračuna za delovanje za leto 2010 izvršil 97,8 % sredstev za obveznosti; zlasti ugotavlja, da se je v primerjavi z letom 2009 izvrševanje proračuna povečalo za:

                           —

                           18,6 % v naslovu 1 (odhodki za zaposlene),

                           —

                           6 % v naslovu 2 (uprava),

                           —

                           34 % v naslovu 3 (odhodki iz poslovanja);

               2.

               potrjuje, da je Komisija uradu podelila 2 159 000 EUR za sodelovanje v programih kazenskega pravosodja (skupne preiskovalne enote) in da je urad 95 % tega zneska prejel leta 2010;

      Prerazporeditve in prenosi proračunskih sredstev

               3.

               na osnovi poročila o letnih dejavnostih ugotavlja, da je bilo v letu 2010 opravljenih 6 prerazporeditev proračunskih sredstev;

               4.

               na podlagi poročila o letnih dejavnostih potrjuje, da so se samodejni prenosi sredstev za prevzem obveznosti (razen donacij) iz 16 % v letu 2009 povečali na 20 % v letu 2010, in da so leta 2010 skupaj znašali 6 100 000 EUR;

               5.

               poziva urad, naj obvesti organ za podelitev razrešnice o ukrepih, ki jih je sprejel za preprečevanje prenosa proračunskih sredstev v naslednje leto, je zlasti zaskrbljen zaradi prevelikih prenosov v naslovu III, ki so zajemali 38 % skupnega proračuna za ta naslov, in poudarja, da Računsko sodišče že več let opozarja na to pomanjkljivost;

               6.

               obžaluje visoko raven operativnih odhodkov, prenesenih v leto 2011; je seznanjen z odgovorom urada, da je do tega prišlo predvsem zaradi projekta za oceno organizacijske strukture, nove računalniške infrastrukture in stroškov za obdelavo podatkov; pozdravlja ukrepe, ki jih bo leta 2012 sprejel urad, predvsem o določitvi posebnih načrtov glede javnih naročil za vsako od enot; poziva urad, naj začne brez odlašanja izvajati te ukrepe; je zadovoljen z zagotovilom, da bodo potrebna dovoljenja in obveznosti v zvezi z javnimi naročili odobrena že na samem začetku leta, ter poziva urad, naj spoštuje dano zagotovilo;

      Postopki javnih naročil

               7.

               na podlagi letnega poročila o dejavnostih ugotavlja, da je bilo v letu 2010 zaključenih 9 odprtih postopkov, 7 postopkov s pogajanji, 3 medinstitucionalni postopki in 1 skupen postopke, na podlagi česar je bilo sklenjenih 29 novih pogodb;

               8.

               potrjuje pripombo Računskega sodišča, da ocenjevalna komisija v enem primeru ni uporabila ponderjev iz specifikacije razpisa; zato poziva urad, naj v prihodnje prepreči podobne napake in poskrbi za upoštevanje kakovostnih meril postopka, ki se uporablja v razpisu;

      Register izjem

               9.

               na podlagi poročila o letnih dejavnostih ugotavlja, da je bilo v letu 2010 v register izjem vnesenih šest novih sklepov o izjemah, od katerih so se štiri nanašale na zadeve s področja proračuna, financ in javnih naročil, dve pa na kadrovske zadeve;

               10.

               zlasti ugotavlja, da so 4 izjeme glede proračuna, financ in javnih naročil povezane s:

                           —

                           prenosom pravice za opravljanje prerazporeditev, kot določa člen 23(1) finančne uredbe Eurojusta,

                           —

                           členom 75 finančne uredbe Eurojusta in podelitvijo donacij s strani Eurojusta – Evropske pravosodne mreže – in s tem, da je ta izjema prenehala veljati 31. decembra 2010,

                           —

                           podaljšanjem pogodbe, ki bi se morala končati, in s tem, da se je zadeva zaključila 27. decembra 2010 s podpisom nove pogodbe po zaključku javnega razpisa,

                           —

                           povečanjem dodeljenega zneska v sklepu o dodelitvi donacije za leto 2008 (v letu 2008),

                     poziva urad, naj organ za podelitev razrešnice obvesti o statusu dveh izjem, ki sta konec leta 2010 še veljali;

               11.

               ugotavlja, da sta bili izjemi s področja kadrovskih zadev povezani s:

                           —

                           podaljšanjem delovnega razmerja enemu od zaposlenih, da je še naprej lahko začasno opravljal funkcijo vodje enote,

                           —

                           začasno premestitvijo enega od zaposlenih v interesu službe skladno s členom 7 Kadrovskih predpisov,

                     na podlagi izjave urada sklepa, da sta se zadevi zaključili 15. oktobra 2010;

      Človeški viri

               12.

               izraža zaskrbljenost, ker je Računsko sodišče znova ugotovilo pomanjkljivosti pri izvajanju postopkov zaposlovanja; ugotavlja zlasti, da je raven prostih delovnih mest še vedno visoka (13 %), čeprav je manjša kot v letih 2009 (24 %), 2008 (26 %) in 2007 (33 %); v skladu s tem poziva urad, naj pripravi celovit akcijski načrt zaposlovanja, s katerim bo občutno zmanjšal delež prostih mest, ter naj o tem obvesti organ za podelitev razrešnice;

               13.

               potrjuje ugotovitve Računskega sodišča, da je bil, kljub temu da se ne sme zaposlovati kandidatov z rezervnih seznamov, ki niso več veljavni, v letu 2010 zaposlen uradnik z rezervnega seznama, ki je prenehal veljati januarja 2009 in za katerega podaljšanje ni bilo sprejeto; poziva urad, naj zagotovi, da bodo vse odločitve v zvezi z zaposlovanjem ustrezno dokumentirane, da se takšni primeri v prihodnje ne bi ponovili;

               14.

               obžaluje to dejstvo in poziva urad, naj natančno spremlja veljavnost vseh rezervnih seznamov, s katerih lahko zaposlujejo kandidate, da bi se v prihodnje izognili takim napakam; pozdravlja odgovor urada, da bo z rezervnega seznama zaposloval le, potem ko bo posebej preveril ustreznost posameznega kandidata;

               15.

               poziva urad, naj preneha s to prakso in spoštuje pravila o zaposlovanju;

               16.

               obžaluje dejstvo, da ocenjevalna komisija ni uporabila ponderjev iz specifikacije razpisa; pozdravlja informacije urada o tem, da so bili sprejeti ukrepi, v skladu s katerimi se pred sklenitvijo pogodbe upravnemu direktorju posreduje popolna dokumentacija o vsebinski in komercialni oceni javnega naročila; pozdravlja zavzemanja urada za poštena, pregledna in natančna javna naročila, ki bi pripomogla k finančni verodostojnosti organizacije, in poziva urad, naj sprejme ukrepe, s katerimi bo v celoti uresničil ta zavzemanja;

      Uspešnost

      Pregled organizacijske strukture

               17.

               na podlagi letnega poročila o dejavnosti ugotavlja, da se je pregled organizacijske strukture, ki se je začel leta 2009, v letu 2010 nadaljeval, in da so bili pripravljeni predlog večletnega načrta kadrovske politike za obdobje 2012–2014 in kadrovska načrta za leti 2011 in 2012; poleg tega ugotavlja, da je bil do konca leta 2010 na podlagi posvetovanj predložen podroben načrt za izvedbeno fazo, o katerem je na koncu razpravljal in ga sprejel kolegij;

      Poročanje o finančnem položaju in analiza

               18.

               je seznanjen z izjavo v letnem poročilu o dejavnostih, da je enota za proračun, finance in javna naročila uvedla okrepljeno metodo poročanja o finančnem položaju in analizah na ravni enote; je seznanjen s tem, da sedaj vodje enot prejemajo celovite podatke o svoji porabi in obveznostih po proračunskih vrsticah in da se ti podatki izdajajo mesečno in za vsako četrtletje, kar omogoča primerjave s proračunom in s prejšnjimi leti, za vsak mesec in kumulativno;

               19.

               meni, da bi moralo dosledno izvajanje te metode pripeljati do boljšega izvrševanja proračuna in finančnega poslovodenja; poziva urad, naj organ za podelitev razrešnice obvešča o konkretnih rezultatih izvajanja te metode;

      Odgovornost upravnega direktorja

               20.

               spominja, da upravni direktor urada organu za podelitev razrešnice odgovarja za izvrševanje proračunskih prihodkov in odhodkov in da je odgovoren za vzpostavitev organizacijske strukture, notranjih upravljavskih in kontrolnih sistemov ter postopkov za pripravo končnih računovodskih izkazov, v katerih ni pomembnih napačnih navedb, ter za zagotovitev zakonitosti in pravilnosti transakcij, povezanih s temi izkazi;

               21.

               vendar potrjuje pripombe Računskega sodišča, da upravni direktor dejansko ni odgovoren za večino dnevno sprejetih vodstvenih odločitev, ki jih sprejme kolegij urada na podlagi ustreznih določb sklepa o ustanovitvi urada 2002/187/PNZ; poziva urad, naj se čim prej posveti tej nepravilnosti in jo preuči; poudarja, da bi morala, če nejasnosti ne bodo odpravljene, predvidena nova uredba za urad obravnavati to strukturno pomanjkljivost;

               22.

               na podlagi izjave urada ugotavlja, da kolegij nima sredstev, da bi ponovno opredelil posamezne naloge in odgovornosti upravnega direktorja in kolegija in tako odpravil prekrivanje odgovornosti, a da so bili izvedeni ukrepi, da bi zagotovili, da lahko upravni direktor deluje v skladu s svojimi odgovornostmi;

      Letni delovni program

               23.

               poudarja, da je pomembno povezati kazalnike urada z njegovimi cilji, proračunom in delovnim programom, tako da bodo lahko zainteresirane strani ocenile uspešnost urada; zato poziva urad, naj organ za podelitev razrešnice seznani s ključnimi kazalniki ki jih je opredelil, in z njihovo povezavo s cilji, proračunom in letnim delovnim programom;

               24.

               meni, da notranji proces urada za oblikovanje letnega delovnega programa močno vpliva na zanesljivost podatkov, ki jih urad zagotavlja zainteresiranim stranem in organu za podelitev razrešnice; zato poziva urad k doslednosti pri načrtovanju, uporabi ustreznih postopkov in smernic ter pripravi zadostne dokumentacije o letnem delovnem programu, da bi tako zagotovil podatke o vseh dejavnostih, ki se bodo izvajale, in sredstvih, načrtovanih za posamezno dejavnost;

               25.

               je zaskrbljen, ker dodelitev odgovornosti za pripravo in sprejetje letnega delovnega programa v sklepu o ustanovitvi 2002/187/PNZ ni omenjena; meni, da bi to lahko povzročilo zmedo in pomanjkanje občutka odgovornosti za pripravo in sprejetje letnega delovnega programa; zato poziva urad, naj hitro obravnava to pomanjkljivost in organ za podelitev razrešnice obvesti o sprejetih ukrepih;

               26.

               poziva urad, naj ukrepa tako, da bo zagotovil, da pravna podlaga za izvrševanje proračuna ne bo vprašljiva in da bo njegov letni delovni program popoln ter da bo vseboval vse potrebne podatke (tj. podatke o vseh dejavnostih, ki jih izvaja urad, in sredstva, načrtovana za posamezno dejavnost);

               27.

               poleg tega poziva urad, naj pripravi večletni načrt strategije IT za operativne in podporne dejavnosti;

      Notranja revizija

               28.

               potrjuje, da je 12 „zelo pomembnih“ priporočil službe za notranjo revizijo še vedno odprtih, vključno z dvema, za kateri je urad sporočil, da sta bili izvedeni, in poziva službo za notranjo revizijo, naj pojasni dejansko stanje izvedbe priporočil;

               29.

               ugotavlja, da se je izvedba osmih „zelo pomembnih“ priporočil zavlekla čez datum, ki ga je urad določil v prvotnem akcijskem načrtu; ugotavlja, da je zamuda daljša od 12 mesecev pri šestih priporočilih, ki se nanašajo na:

                           —

                           pregled vsebine registra izjem in popravnih ukrepov,

                           —

                           oblikovanje načrta upravljanja človeških virov,

                           —

                           tesnejše spremljanje dejavnosti na področju človeških virov,

                           —

                           zmanjšanje števila začasnega osebja,

                           —

                           ponovno določitev sestave kadrovske službe,

                           —

                           začetek uporabe celovitega orodja IT za človeške vire;

               30.

               poziva urad, naj ustrezno obravnava priporočila službe za notranjo revizijo in organ za podelitev razrešnice obvesti o ukrepih, sprejetih v zvezi s tem;

               31.

               opozarja na priporočila iz prejšnjih poročil o razrešnici, navedena v Prilogi k tej resoluciji;

               32.

               sporoča, da so druge ugotovitve horizontalne narave, ki spremljajo sklep o razrešnici, zbrane v resoluciji z dne 10. maja 2012 (7) o uspešnosti, finančnem poslovodenju in nadzoru agencij.

      (1)  UL C 366, 15.12.2011, str. 140.

      (2)  UL L 248, 16.9.2002, str. 1.

      (3)  UL L 63, 6.3.2002, str. 1.

      (4)  UL L 357, 31.12.2002, str. 72.

      (5)  UL L 250, 27.9.2011, str. 215.

      (6)  UL L 64, 12.3.2010, str. 1052.

      (7)  Sprejeta besedila, P7_TA(2012)0164 (glej stran 388 tega Uradnega lista).


title: 2010/126/CFSP: Sklep Sveta 2010/126/SZVP z dne 1. marca 2010 o spremembi Skupnega stališča 2009/138/SZVP o omejitvenih ukrepih proti Somaliji

text:
               2.3.2010

               SL

               Uradni list Evropske unije

               L 51/18

         SKLEP SVETA 2010/126/SZVP
   z dne 1. marca 2010
   o spremembi Skupnega stališča 2009/138/SZVP o omejitvenih ukrepih proti Somaliji
   SVET EVROPSKE UNIJE JE –
   ob upoštevanju Pogodbe o Evropski uniji in zlasti člena 29 Pogodbe,
   ob upoštevanju naslednjega:

               (1)

               Svet je 10. decembra 2002 sprejel Skupno stališče 2002/960/SZVP o omejitvenih ukrepih proti Somaliji (1) v skladu z resolucijami Varnostnega sveta Združenih narodov (RVSZN) 733(1992), 1356(2001) in 1425(2002) o embargu na orožje proti Somaliji.

               (2)

               Svet je 16. februarja 2009 sprejel Skupno stališče 2009/138/SZVP (2), ki izvaja RVSZN 1844(2008), s katero so bili uvedeni omejitveni ukrepi proti tistim, ki poskušajo preprečiti ali zavirati miroljuben politični proces, ali tistim, ki s silo grozijo prehodnim zveznim institucijam Somalije ali misiji Afriške unije v Somaliji (AMISOM) ali s svojimi dejanji spodkopavajo stabilnost Somalije ali regije.

               (3)

               Varnostni svet Združenih narodov je 23. decembra 2009 sprejel RVSZN 1907(2009), s katero je vse države pozval, naj v skladu z nacionalnimi organi in zakonodajo ter ob upoštevanju mednarodnega prava na svojem ozemlju, vključno na letališčih in v pristaniščih, pregledajo vsakršen tovor, ki odhaja v Somalijo ali od tam prihaja, če imajo informacije, na podlagi katerih utemeljeno sumijo, da tovor vsebuje predmete, katerih dobava, prodaja, prenos ali izvoz v Somalijo je prepovedan v skladu s splošnim in popolnim embargom, ki je bil uveden na podlagi odstavka 5 RVSZN 733(1992), nato pa dopolnjen in spremenjen z naknadnimi resolucijami.

               (4)

               Skupno stališče 2009/138/SZVP bi bilo treba ustrezno spremeniti.

               (5)

               Za izvajanje nekaterih ukrepov je potrebno nadaljnje ukrepanje Unije –

         SPREJEL NASLEDNJI SKLEP:
   Člen 1
   Skupno stališče 2009/138/SZVP se spremeni:
   vstavi se naslednji člen:

      „Člen 3a
      1.   Države članice v skladu z nacionalnimi organi in zakonodajo ter ob upoštevanju mednarodnega prava na svojem ozemlju, vključno na letališčih in v pristaniščih, pregledajo vsakršen tovor, ki odhaja v Somalijo ali od tam prihaja, če imajo informacije, na podlagi katerih utemeljeno sumijo, da tovor vsebuje predmete, katerih dobava, prodaja, prenos ali izvoz je prepovedan v skladu s členom 3.
      2.   Od plovil in zračnih plovil, ki prevažajo tovor v Somalijo in iz nje, se za vse blago, ki se prinese v državo članico ali iz nje, zahtevajo dodatne informacije pred prihodom ali pred odhodom.
      3.   Če države članice odkrijejo predmete, katerih dobava, prodaja, prenos ali izvoz je prepovedan v skladu s členom 3, jih zasežejo in uničijo ali naredijo neuporabne.“

   Člen 2
   Ta sklep začne veljati na dan sprejetja.
   Člen 3
   Ta sklep se objavi v Uradnem listu Evropske unije.

      V Bruslju, 1. marca 2010

            Za Svet

            Predsednik

         D. LÓPEZ GARRIDO

      (1)  UL L 334, 11.12.2002, str. 1.

      (2)  UL L 46, 17.2.2009, str. 73.


title: 2014/784/EU: Sklep Sveta z dne 7. novembra 2014 o stališču, ki se v imenu Evropske unije sprejme v Skupnem odboru EGP o spremembi Protokola 31 k Sporazumu EGP, o sodelovanju na posebnih področjih, za katera ne veljajo štiri temeljne svobode (proračunski vrstici 02.03.01 in 12.02.01)

text:
               13.11.2014

               SL

               Uradni list Evropske unije

               L 328/41

         SKLEP SVETA
   z dne 7. novembra 2014
   o stališču, ki se v imenu Evropske unije sprejme v Skupnem odboru EGP o spremembi Protokola 31 k Sporazumu EGP, o sodelovanju na posebnih področjih, za katera ne veljajo štiri temeljne svobode (proračunski vrstici 02.03.01 in 12.02.01)

      (2014/784/EU)

   SVET EVROPSKE UNIJE JE –
   ob upoštevanju Pogodbe o delovanju Evropske unije in zlasti člena 114 v povezavi s členom 218(9) Pogodbe,
   ob upoštevanju Uredbe Sveta (ES) št. 2894/94 z dne 28. novembra 1994 o pravilih za izvajanje Sporazuma o Evropskem gospodarskem prostoru (1) in zlasti člena 1(3) Uredbe,
   ob upoštevanju predloga Evropske komisije,
   ob upoštevanju naslednjega:

               (1)

               Sporazum o Evropskem gospodarskem prostoru (2) (v nadaljnjem besedilu: Sporazum EGP) je začel veljati 1. januarja 1994.

               (2)

               V skladu s členom 98 Sporazuma EGP se lahko Skupni odbor EGP med drugim odloči spremeniti Protokol 31 k Sporazumu EGP.

               (3)

               Protokol 31 k Sporazumu EGP vsebuje določbe in pravila o sodelovanju na posebnih področjih, za katera ne veljajo štiri temeljne svobode.

               (4)

               Primerno je nadaljevati sodelovanje pogodbenic Sporazuma EGP v ukrepih, ki se financirajo iz splošnega proračuna Unije in zadevajo „Delovanje in razvoj notranjega trga, zlasti na področjih obveščanja, potrjevanja in sektorskega usklajevanja“ ter „Uresničevanje in razvoj notranjega trga“.

               (5)

               V skladu s členom 1(8) Protokola 32 k Sporazumu EGP je primerno, da se sodelovanje med pogodbenicami po 31. decembru 2013 nadaljuje, ne glede na to, kdaj je Sklep Skupnega odbora EGP, ki je priložen temu sklepu, sprejet ali če je izpolnjevanje morebitnih ustavnih zahtev za ta sklep Skupnega odbora EGP priglašeno po 10. juliju 2014.

               (6)

               Subjekti s sedežem v državah Efte bi morali biti upravičeni do sodelovanja v dejavnostih, ki se začnejo pred začetkom veljavnosti Sklepa Skupnega odbora EGP, ki je priložen temu sklepu. Stroški, nastali zaradi tovrstnih dejavnosti, katerih izvajanje se začne po 1. januarju 2014, se lahko štejejo za upravičene pod enakimi pogoji, kot veljajo za stroške, ki jih imajo subjekti s sedežem v državah članicah Unije, pod pogojem, da Sklep Skupnega odbora EGP začne veljati pred koncem zadevnega ukrepa.

               (7)

               Zato bi bilo treba Protokol 31 k Sporazumu EGP spremeniti, da se omogoči nadaljevanje tega razširjenega sodelovanja tudi po 31. decembru 2013.

               (8)

               Stališče Unije v Skupnem odboru EGP bi moralo temeljiti na priloženem osnutku sklepa –

         SPREJEL NASLEDNJI SKLEP:
   Člen 1
   Stališče, ki se v imenu Evropske unije sprejme v Skupnem odboru EGP glede predlagane spremembe Protokola 31 k Sporazumu EGP o sodelovanju na posebnih področjih, za katera ne veljajo štiri temeljne svobode, temelji na osnutku sklepa Skupnega odbora EGP, priloženega temu sklepu.
   Člen 2
   Ta sklep začne veljati na dan sprejetja.

      V Bruslju, 7. novembra 2014

            Za Svet

            Predsednik

         P. C. PADOAN

      (1)  UL L 305, 30.11.1994, str. 6.

      (2)  UL L 1, 3.1.1994, str. 3.

      OSNUTEK
      SKLEP SKUPNEGA ODBORA EGP št. …/2014
      z dne
      o spremembi Protokola 31 k Sporazumu EGP o sodelovanju na posebnih področjih, za katera ne veljajo štiri temeljne svobode
      SKUPNI ODBOR EGP JE –
      ob upoštevanju Sporazuma o Evropskem gospodarskem prostoru (v nadaljnjem besedilu: Sporazum EGP) in zlasti členov 86 in 98 Sporazuma,
      ob upoštevanju naslednjega:

                  (1)

                  Primerno je, da pogodbenice Sporazuma EGP še naprej sodelujejo pri ukrepih Unije v zvezi z uresničevanjem, delovanjem in razvojem notranjega trga, ki se financirajo iz splošnega proračuna Evropske unije.

                  (2)

                  Primerno je, da se sodelovanje po 31. decembru 2013 nadaljuje, ne glede na to, kdaj je ta sklep sprejet ali če je izpolnjevanje morebitnih ustavnih zahtev za ta sklep priglašeno po 10. juliju 2014.

                  (3)

                  Subjekti s sedežem v državah Efte bi morali biti upravičeni do sodelovanja v dejavnostih, ki se začnejo pred začetkom veljavnosti tega sklepa. Stroški, nastali zaradi tovrstnih dejavnosti, katerih izvajanje se začne po 1. januarju 2014, se lahko štejejo za upravičene pod enakimi pogoji, kot veljajo za stroške, ki jih imajo subjekti s sedežem v državah članicah EU, pod pogojem, da ta sklep začne veljati pred koncem zadevnega ukrepa.

                  (4)

                  Zato bi bilo treba Protokol 31 k Sporazumu EGP spremeniti, da se omogoči nadaljevanje tega razširjenega sodelovanja tudi po 31. decembru 2013 –

            SPREJEL NASLEDNJI SKLEP:
      Člen 1
      Člen 7 Protokola 31 k Sporazumu EGP se spremeni:

                  1.

                  za odstavkom 8 se vstavi naslednji odstavek:
                  „9.   Države EFTA od 1. januarja 2014 sodelujejo pri dejavnostih Unije v okviru naslednjih proračunskih vrstic, upoštevanih v splošnem proračunu Evropske unije za proračunsko leto 2014:

                              —

                                 Proračunska vrstica 02.03.01: ‚Delovanje in razvoj notranjega trga, zlasti na področjih obveščanja, potrjevanja in sektorskega usklajevanja‘,

                              —

                                 Proračunska vrstica 12.02.01: ‚Uresničevanje in razvoj notranjega trga‘.

                        Stroški, nastali zaradi dejavnosti, katerih izvajanje se začne po 1. januarju 2014, se lahko štejejo za upravičene od začetka ukrepa iz sporazuma o dodelitvi nepovratnih sredstev ali zadevnega sklepa o nepovratnih sredstvih pod pogojem, da Sklep Skupnega odbora EGP št. …/2014 z dne … začne veljati pred koncem ukrepa.“;

                  2.

                  besedilo „odstavkih 5, 6, 7 in 8“ v odstavkih 3 in 4 se nadomesti z besedilom „odstavkih 5 do 9“.

            Člen 2
      Ta sklep začne veljati dan po predložitvi zadnjega uradnega obvestila v skladu s členom 103(1) Sporazuma EGP (1).
      Uporablja se od 1. januarja 2014.
      Člen 3
      Ta sklep se objavi v sklopu EGP Uradnega lista Evropske unije in Dopolnilu EGP k Uradnemu listu Evropske unije.

         V Bruslju,

               Za Skupni odbor EGP

               Predsednik

               Sekretarja

               Skupnega odbora EGP

         (1)  [Navedena ni nobena ustavna zahteva.] [Navedene so ustavne zahteve.]


title: Sklep EUPM/1/2008 Političnega in varnostnega odbora z dne 24. oktobra 2008 o imenovanju vodje policijske misije/policijskega komisarja Policijske misije Evropske Unije (EUMP) v Bosni in Hercegovini

text:
               7.11.2008

               SL

               Uradni list Evropske unije

               L 298/30

      SKLEP EUPM/1/2008 POLITIČNEGA IN VARNOSTNEGA ODBORA

   z dne 24. oktobra 2008
   o imenovanju vodje policijske misije/policijskega komisarja Policijske misije Evropske Unije (EUMP) v Bosni in Hercegovini
   (2008/835/SZVP)
   POLITIČNI IN VARNOSTNI ODBOR JE –
   ob upoštevanju Pogodbe o Evropski uniji in zlasti tretjega odstavka člena 25 Pogodbe,
   ob upoštevanju Skupnega ukrepa 2007/749/SZVP z dne 19. novembra 2007 o Policijski misiji Evropske unije (EUMP) v Bosni in Hercegovini (1) in zlasti člena 10(1) Skupnega ukrepa,
   ob upoštevanju naslednjega:

               (1)

               Politični in varnostni odbor (PVO) je na podlagi člena 10(1) Skupnega ukrepa 2007/749/SZVP pooblaščen, da v skladu s členom 25 Pogodbe sprejema ustrezne odločitve vključno s sklepom o imenovanju vodje policijske misije/policijskega komisarja.

               (2)

               Generalni sekretar/visoki predstavnik je PVO predlagal, da se za vodjo misije EUPM imenuje g. Stefan FELLER –

         SKLENIL:
   Člen 1
   G. Stefan FELLER se s 1. novembrom 2008 imenuje za vodjo policijske misije/policijskega komisarja Policijske misije Evropske unije (EUPM) v Bosni in Hercegovini.
   Člen 2
   Ta sklep začne učinkovati z dnem sprejetja.
   Uporablja se od 31. decembra 2009.

      V Bruslju, 24. oktobra 2008

            Za Politični in varnostni odbor

            Predsednica

         C. ROGER

      (1)  UL L 303, 21.11.2007, str. 40.


title: Sklep Sveta z dne 16. decembra 2002 o podpisu v imenu Skupnosti in začasni uporabi Sporazuma med Evropsko skupnostjo in Kraljevino Kambodžo o trgovini s tekstilnimi izdelki parafiranega v Phnom Penhu 18. oktobra 2002

text:
Pomembno pravno obvestilo

|

32002D1000

Uradni list L 349 , 24/12/2002 str. 0066 - 0066

		Sklep Svetaz dne 16. decembra 2002o podpisu v imenu Skupnosti in začasni uporabi Sporazuma med Evropsko skupnostjo in Kraljevino Kambodžo o trgovini s tekstilnimi izdelki parafiranega v Phnom Penhu 18. oktobra 2002(2002/1000/ES)SVET EVROPSKE UNIJE JE –ob upoštevanju Pogodbe o ustanovitvi Evropske skupnosti in zlasti člena 133 v povezavi s prvim stavkom prvega pododstavka člena 300(2) Pogodbe,ob upoštevanju predloga Komisije,ob upoštevanju naslednjega:(1) Komisija je v imenu Evropske skupnosti s pogajanji uskladila Sporazum o trgovini s tekstilnimi izdelki s Kraljevino Kambodžo.(2) Sporazum je bil parafiran 18. oktobra 2002.(3) Sporazum je treba začasno uporabljati od 1. januarja 2003 do dokončanja postopkov, potrebnih za njegovo uradno sklenitev, na podlagi vzajemnosti.(4) Ob upoštevanju njegove morebitne poznejše sklenitve je treba Sporazum podpisati v imenu Skupnosti –SKLENIL:Člen 1Podpis Sporazuma med Evropsko skupnostjo in Kraljevino Kambodžo o trgovini s tekstilnimi izdelki je odobren v imenu Skupnosti, ob upoštevanju Sklepa Sveta o sklenitvi navedenega sporazuma.Besedilo Sporazuma je priloženo temu sklepu.Člen 2Predsednika Sveta je s tem pooblaščen, da imenuje osebe, pooblaščene za podpis Sporazuma v imenu Evropske skupnosti ob upoštevanju njegove sklenitve.Člen 3Na podlagi vzajemnosti se Sporazum začasno uporablja od 1. januarja 2003 do dokončanja postopkov, potrebnih za njegovo sklenitev.V Bruslju, 16. decembra 2002Za SvetPredsednicaM. Fischer Boel--------------------------------------------------


title: 2005/622/ES: Odločba Komisije z dne 5. avgusta 2005 o sprejetju zavez, ponujenih v zvezi s protidampinškim postopkom glede uvoza zrnato usmerjenih ploščato valjanih izdelkov iz silicijevega jekla za elektropločevine s poreklom iz Združenih držav Amerike in Rusije

text:
               27.8.2005

               SL

               Uradni list Evropske unije

               L 223/42

      ODLOČBA KOMISIJE

   z dne 5. avgusta 2005
   o sprejetju zavez, ponujenih v zvezi s protidampinškim postopkom glede uvoza zrnato usmerjenih ploščato valjanih izdelkov iz silicijevega jekla za elektropločevine s poreklom iz Združenih držav Amerike in Rusije
   (2005/622/ES)
   KOMISIJA EVROPSKIH SKUPNOSTI JE —
   ob upoštevanju Pogodbe o ustanovitvi Evropske skupnosti,
   ob upoštevanju Uredbe Sveta (ES) št. 384/96 z dne 22. decembra 1995 o zaščiti proti dampinškemu uvozu iz držav, ki niso članice Evropske skupnosti (1)(„osnovna uredba“), in zlasti členov 8 in 9 Uredbe,
   po posvetovanju s svetovalnim odborom,
   ob upoštevanju naslednjega:
   A.   POSTOPEK

               (1)

               Komisija je 28. maja 2004 z obvestilom („obvestilo o začetku“), objavljenim v Uradnem listu Evropske unije (2), objavila začetek protidampinškega postopka v zvezi z uvozom zrnato usmerjenih ploščato valjanih izdelkov iz silicijevega jekla za elektropločevine s poreklom iz Združenih držav Amerike („ZDA“) in Rusije v Skupnost in začetek vmesnega pregleda protidampinške dajatve na uvoz nekaterih zrnato usmerjenih elektropločevin, širine več kot 500 mm, s poreklom iz Rusije.

               (2)

               Glede na potrebo po nadaljnji proučitvi določenih vidikov preiskave in zaradi medsebojnega razmerja z zgoraj omenjenim vmesnim pregledom je bilo odločeno, da se preiskava nadaljuje brez uvedbe začasnih ukrepov.

               (3)

               Komisija je zato nadaljevala preiskavo dampinga, škode in interesa Skupnosti; dokončne ugotovitve in sklepi te preiskave so določeni v Uredbi Sveta (ES) št. 1371/2005 (3) o uvedbi dokončnih protidampinških dajatev na uvoz zrnato usmerjenih ploščato valjanih izdelkov iz silicijevega jekla za elektropločevine s poreklom iz Združenih držav Amerike in Rusije („končna uredba“).

               (4)

               Preiskava je potrdila začasne ugotovitve glede škodljivega dampinga v zvezi z uvozom zadevnega izdelka s poreklom iz Rusije in ZDA.

         B.   ZAVEZA

               (5)

               Na podlagi razkritja dokončnih ugotovitev sta en sodelujoči proizvajalec izvoznik v Rusiji (Novolipetsk Iron & Steel Corporation) in en sodelujoči proizvajalec izvoznik v ZDA (AK Steel Corporation) ponudila, da bosta sprejela zavezo v skladu s členom 8(1) osnovne Uredbe. V tej zavezi sta zadevna proizvajalca izvoznika ponudila, da bosta zadevni izdelek prodajala po ali nad stopnjami, ki odpravljajo škodljivi učinek dampinga.

               (6)

               Družbi bosta Komisiji tudi redno posredovali podrobne podatke o svojem izvozu v Skupnost, kar pomeni, da lahko Komisija zavezo učinkovito nadzoruje. Poleg tega imata ti dve družbi tako prodajno strukturo, da je po mnenju Komisije nevarnost izogibanja dogovorjeni zavezi majhna.

               (7)

               Glede na zgoraj navedeno se šteje ta zaveza za sprejemljivo.

               (8)

               Da bi Komisija lahko učinkovito spremljala, kako družba izpolnjuje zaveze, kadar je zahtevek za sprostitev v prost pretok na podlagi zaveze predložen ustreznemu carinskemu organu, bo oprostitev dajatev možna le s predložitvijo trgovinskega računa, ki bo vseboval vsaj podatke, navedene v Prilogi k Uredbi Sveta (ES) št. 1371/2005. Ta stopnja podatkov je potrebna tudi zato, da lahko carinski organi z zadostno natančnostjo ugotovijo, da pošiljka ustreza trgovinskim dokumentom. Kadar tak račun ni predložen ali kadar ne ustreza izdelku, predloženemu carinskim organom, se namesto tega plača ustrezen znesek protidampinške dajatve.

               (9)

               V primeru kršitve ali umika zaveze ali suma kršitve se v skladu s členom 8(9) in (10) osnovne uredbe lahko uvede protidampinška dajatev —

         SKLENILA:
   Člen 1
   Sprejmejo se zaveze, ki sta jih ponudila spodaj navedena proizvajalca izvoznika v zvezi s tem protidampinškim postopkom glede uvoza zrnato usmerjenih ploščato valjanih izdelkov iz silicijevega jekla za elektropločevine s poreklom iz Združenih držav Amerike in Rusije.

               Država

               Družba

               Dodatna oznaka TARIC

               Rusija

               Proizvaja in prodaja Novolipetsk Iron & Steel Corporation (NLMK) - 2, Metallurgov sq., Lipetsk —
               ali,
               Proizvaja Novolipetsk Iron & Steel Corporation (NLMK) - 2, Metallurgov sq., Lipetsk — in prodaja Stinol AG - Lugano, Švica, prvemu neodvisnemu kupcu v Skupnosti, ki nastopa kot uvoznik.

               A674

               ZDA

               Proizvaja AK Steel Corporation - 703, Curtis Street, Middletown, Ohio —
               ali,
               Proizvaja AK Steel Corporation - 703, Curtis Street, Middletown, Ohio — in prodaja AK Steel BV — Oosterhout, Nizozemska, prvemu neodvisnemu kupcu v Skupnosti, ki nastopa kot uvoznik.

               A673

         Člen 2
   Ta odločba začne veljati dan po objavi v Uradnem listu Evropske unije.

      V Bruslju, 5. avgusta 2005

            Za Komisijo

         Peter MANDELSON

            Član Komisije

      (1)  UL L 56, 6.3.1996, str. 1. Uredba, kakor je bila nazadnje spremenjena z Uredbo (ES) št. 461/2004 (UL L 77, 13.3.2004, str. 12).

      (2)  UL C 144, 28.5.2004, str. 2.

      (3)  Glej stran 1 tega Uradnega lista.